Broj: 711-I-1770-Pp-94/22-05-24

Zagreb, 31. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Borisa Vujčića, guvernera Hrvatske narodne banke (u daljnjem tekstu: HNB)**,na stručnom sastanku Povjerenstva održanom dana 31. kolovoza 2022.g., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Borisa Vujčića, guvernera HNB-a, u odnosu na okolnost da mu je za 2021.g. od strane Izvršnog odbora Mađarske narodne banke dodijeljena međunarodna nagrada Lamfamussy u novčanom iznosu od 110.527,00 EUR-a, neće se pokrenuti, jer se temeljem odredbe članka 11. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11) međunarodna priznanja, odličja i nagrade ne smatraju darom u smislu navedenog Zakona.**

Obrazloženje

Povjerenstvo je dana 9. veljače 2022.g. po službenoj dužnosti, na temelju vlastitih saznanja, otvorilo predmet protiv obveznika Borisa Vujčića, guvernera Hrvatske narodne banke, koji se vodi pod brojem Pp-94/22.

Naime, na portalu Dnevnik.hr dana 9.veljače 2022. objavljen je članak pod naslovom „Zašto je guverner Boris Vujčić zadržao pola milijuna kuna od Mađarske središnje banke?“ u kojem se navodi da je guverner HNB-a u svojoj imovinskoj kartici naveo primitak od 511.020 kn te da se radi o nagradi Lamfalussy koju dodjeljuje Izvršni odbor Mađarske narodne banke radi izvanrednih profesionalnih učinaka i životnih postignuća pojedinaca na međunarodnoj sceni koji utječu na rad središnjih banaka i općenito funkcioniranje međunarodnog financijskog sustava. Također se u članku navodi da je obveznik nagrađen za reformu monetarne politike koja je omogućila stabilnost kune prema euru, što je omogućilo da se Republika Hrvatska pridruži Europskom tečajnom mehanizmu, a istaknuta je i njegova ključna uloga zamjenika glavnog pregovarača s Europskom unijom. Nadalje, u istom se članku problematizira potpada li navedena novčana nagrada pod definiciju dara iz ZSSI-a, s obzirom da se državna i međunarodna priznanja, odličja i nagrade ne smatraju darovima, dok se one dobivene od tijela lokalne samouprave smatraju darom. Zaključno, navodi se da je, za razliku od guvernera HNB-a koji je zadržao primljeni novčani iznos, guverner austrijske središnje banke svoj iznos koji je dobio za nagradu donirao, smatrajući da bi se u protivnom slučaju bila ugrožena neovisnost središnje banke.

Člankom 3. stavkom 1. točkom 13. ZSSI/21-a propisano je da su guverner, zamjenik guvernera i viceguverner obveznici u smislu navedenog Zakona, dok su člankom 3. stavkom 1. točkom 13. ranije važećeg ZSSI/11 isti bili smatrani dužnosnicima u smislu navedenog Zakona. Slijedom navedenog, povodom obnašanja navedene dužnosti, obveznik Boris Vujčić obvezan je postupati sukladno odredbama istog.

Povjerenstvo je radi utvrđivanja postoje li pretpostavke za pokretanje postupka protiv obveznika Borisa Vujčića po službenoj dužnosti u odnosu na okolnosti iz navedenog članka od HNB-a dopisom Broj: 711-I-294-Pp-192/22-02-21 od 3. ožujka 2022. te požurnicom tom dopisu Broj: 711-I-647-Pp-192/22-03-21 od 4. svibnja 2022. zatražilo podatke je li obvezniku Borisu Vujčiću tijekom obnašanja dužnosti dodijeljena nagrada Lamfalussy, koju dodjeljuje Izvršni odbor Mađarske narodne banke, te ukoliko jest o kakvoj se nagradi radi, kada je i iz kojih razloga dodijeljena, temeljem čije odluke i te je li po toj osnovi obveznik primio novčani iznos i u kojoj visini, zajedno sa pozivom za dostavom dokumentacije koja se odnosu na dodjeljivanje navedene nagrade.

Hrvatska narodna banka očitovala se dopisom URBROJ: 90-091/040/22-4 od 09. svibnja 2022. u kojem se navodi da je Izvršni odbor Mađarske narodne banke izabrao Borisa Vujčića, guvernera HNB-a, za dobitnika nagrade Lamfalussy za 2021. godinu, međunarodnog priznanja nazvanog po barunu Alexandreu Lamfalussyju, koji je imao istaknutu ulogu u osnivanju Europske središnje banke i kreiranju europskog financijskog sustava. Nadalje se u dopisu HNB-

a navodi da je informaciju o nominaciji za ovu međunarodnu nagradu obveznik zaprimio dopisom Mađarske središnje banke od 3. studenoga 2020. te da je nagradu Mađarska središnja banka ustanovila 2014. kao međunarodno priznanje za izvanredne profesionalne uspjehe i životna postignuća pojedinaca koji na međunarodnoj razini utječu na rad središnjih banaka i na funkcioniranje međunarodnog financijskog sustava u cjelini.

Također se napominje kako je u obrazloženju nominacije Izvršni odbor Mađarske narodne banke iznio da se Borisu Vujčiću odaje priznanje za postignuća kao guverneru Hrvatske narodne banke za reformu hrvatske monetarne politike koja je omogućila stabilnost hrvatske kune u odnosu na euro, što je dovelo do pridruživanja Republike Hrvatske mehanizmu ERM II, te da je navedena njegova ključna uloga u pregovorima Republike Hrvatske s Europskom unijom, u čemu je sudjelovao u svojstvu zamjenika glavnog pregovarača, iz čega proizlaze njegove zasluge za uspješan proces integracije Hrvatske u Uniju. Ističe se i uloga obveznika u organizaciji Dubrovačke ekonomske konferencije, na kojoj sudjeluju poznati ekonomisti i kreatori monetarnih politika iz cijelog svijeta svake godine.

Navodi se da predmetna nagrada uključuje i novčani iznos od 110.527,00 EUR-a, koji je isplaćen 1. lipnja 2021., temeljem koje je isplate Boris Vujčić do sada uplatio predujam poreza i prireza u iznosu od 257.514,44 kn,. te da će konačnu visinu poreza utvrditi Porezna uprava, nakon čega će biti moguće iskazati i točan novčani iznos nagrade koji je Boris Vujčić primio.

Zaključno je navedeno da su dobitnici nagrade Lamfalussy do sada bili Edwald Nowotny, tadašnji guverner Oesterreische Nationalbank, Benoit Coeure, tadašnji član Izvršnog odbora Europske središnje banke, Jacques de Larosiere, bivši generalni direktor Međunarodnog monetarnog fonda, odnosno bivši guverner Banque de France te bivši predsjednik Europske banke za obnovu i razvoj, Zhou Xiaochuan, tadašnji guverner Narodne banke Kine, Ives Mersch, tadašnji član Izvršnog odbora Europske središnje banke i Petar Praet, bivši član Izvršnog odbora Europske središnje banke.

Očitovanju HNB-a je priložen dopis Mađarske narodne banke kojom se obavještava obveznika o nominaciji za navedenu nagradu.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

S obzirom na navedenu zakonsku odredbu, te da je u ovome slučaju Pp-94/22 spis formiran nakon stupanja ZSSI/21 na snagu, a obveznik i dalje obnaša javnu dužnost guvernera HNB-a, postupak će se voditi sukladno procesnim odredbama ZSSI/21-a primjenom mjerodavne odredbe članka 11. ZSSI/11-a, koji je bio na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu.

Člankom 11. stavkom 1. ZSSI/11-a propisano je da se darom u smislu ZSSI-a smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obveze prema darovatelju. Stavkom 2. istog članka propisano je da se darovima u smislu ZSSI-a ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Povjerenstvo ističe da iz očitovanja HNB-a i priložene dokumentacije proizlazi da je obvezniku Borisu Vujčiću od Izvršnog odbora Mađarske narodne banke za 2021. dodijeljena nagrada Lamfalussy, međunarodna nagrada koje se dodjeljuje za izvanredne profesionalne uspjehe pojedinaca koji na međunarodnoj razini utječu na rad središnjih banaka i na funkcioniranje međunarodnog financijskog sustava.

U konkretnome se slučaju navodi da je obvezniku nagrada dodijeljena za njegov doprinos u obnašanju dužnosti guvernera HNB-a vezano za reformu hrvatske monetarne politike, očuvanje stabilnosti hrvatske kune te značajnu ulogu koju je imao kao zamjenik glavnog pregovarača u pregovorima Republike Hrvatske s Europskom unijom, a što je rezultiralo pridruživanjem Republike Hrvatske Europskoj uniji te njenim ulaskom u tečajni mehanizam ERM II.

Iz navedenog proizlazi da se radi o međunarodnoj nagradi koja je već dodijeljena većem broju istaknutih pojedinaca koji su obnašali najviše dužnosti u drugim središnjim bankama, odnosno koji su ostvarili značajna postignuća na području monetarne politike te da ista uključuje i novčani dio koji je u ovome slučaju iznosio 110.527,00 EUR-a (prije oporezivanja).

Temeljem odredbe članka 11. stavka 2. ZSSI/11 međunarodna priznanja, odličja i nagrade ne smatraju se darom u smislu navedenog Zakona pa stoga iz okolnosti da je obvezniku Borisu Vujčić, guverneru HNB-a, za 2021.g. od strane Izvršnog odbora Mađarske narodne banke dodijeljena i isplaćena međunarodna nagrada Lamfamussy u novčanom iznosu, ne proizlazi da bi time došlo do povrede članka 11. stavka 3. i 4. ZSSI/11-a, slijedom čega nisu ispunjene pretpostavke za pokretanje postupka, odnosno isti se protiv obveznika neće pokrenuti.

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1.Obvezniku Borisu Vujčiću, osobnom dostavom

2.Pismohrana